REPUBLIKA HRVATSKA

 KRAPINSKO - ZAGORSKA ŽUPANIJA

 GRAD ZLATAR

 **OSNOVNA ŠKOLA BELEC**

 **BELEC**

KLASA: 400-02/23-01/01

URBROJ: 2140-85-23-05

Belec, 09. studenog 2023.

***OBRAZLOŽENJE FINANCIJSKOG PLANA OSNOVNE ŠKOLE BELEC ZA RAZDOBLJE 2024. – 2026. godine***

1. **UVOD – Djelatnost rada i organizacijska struktura(ustrojstvo)**

Osnovna škola Belec je javna ustanova koja obavlja djelatnost odgoja i osnovnog obrazovanja kao javnu službu, temeljenu na Zakonu o odgoju i obrazovanju u osnovnoj i srednjoj školi, odredbama Nacionalnog okvirnog kurikuluma, Nastavnog plana i programa, Godišnjeg plana i programa i Školskog kurikuluma OŠ Belec.

Djelatnost rada obuhvaća odgoj i opće obvezno osmogodišnje školovanje djece i mladih.

Na osnovi javnih ovlasti Škola obavlja sljedeće poslove:

* upisi u školu i ispisi iz škole s vođenjem odgovarajuće evidencije i dokumentacije
* organizacije i izvođenje nastave i drugih oblika odgojno obrazovnog rada s učenicima te vođenje odgovarajuće evidencije
* vrjednovanje i ocjenjivanje učenika te vođenje evidencije o tome i o učeničkim postignućima
* izricanje i provođenje pedagoških mjera i vođenje evidencije o njima
* organiziranje predmetnih i razrednih ispita i vođenje evidencije o njima
* izdavanje javnih isprava i drugih potvrda
* upisivanje podataka o odgojno – obrazovnom radu u e – maticu (zajednički elektronički upisnik ustanova)

OŠ Belec je pravna osoba upisana u sudski registar kod Trgovačkog suda u Zagrebu u zajednički upisnik ustanova osnovnog i srednjeg školstva, ministarstva nadležnog za obrazovanje.

Osnivač škole je Krapinsko –zagorska županija. Škola je pravni slijednik OŠ Ante Kovačića Zlatar.

Naziv škole je Osnovna škola Belec, a sjedište joj je u Belcu, Belec 50.

U sastavu OŠ Belec djeluje područna četverorazredna škola Petruševec sa sjedištem u Petruševcu, Petruševec 70. Od školske godine 2020./2021. PŠ Petruševec privremeno je zatvorena zbog premalog broja učenika na tom upsnom području. Rezultat je povećanja broja prijevoza na relaciji Petruševec – Belec, no odrđenea ušteda je na održavanju postrojenja za grijanje u PŠ Petruševec. Grijanje je bilo na UNP, čiji spremnik je zapečačen i stavljen izvan upotrebe te nema potrebe za redovitim održavanjem. Također, određena ušteda je i na potrošnji energenata.

Temeljni akt škole je Statut, a pored tog akta, rad Škole uređuju i drugi potrebni opći i pojedinačni akti. Tijela koja djeluju unutar škole su Školski odbor kao upravljačko tijelo, razredna i učiteljsko vijeće kao stručna tijela i ravnateljica škole kao stručni i poslovodni voditelj škole.

Djelatnost se financira iz proračuna Republike Hrvatske (88%), proračuna Krapinsko –zagorske županije (8,00%), gradskog proračuna (1%) i iz vlastitih i drugih sredstava (3%). Postoci financiranja po izvorima usklađeni su prema zadnjem godišnjem izvještaju (za 2022. godinu)

Škola izvodi nastavu u 5 radnih dana u tjednu u 2 smjene u skladu s Godišnjim planom i programom. Nastava je organizirana po razrednim odjelima od 1. – 8. r., a neposredno se izvodi u 8 čistih razrednih odjela s ukupno 110 učenika. Prostori za izvođenje nastave su klasične i specijalizirane učionice te druga mjesta sukladno Godišnjem planu i programu. Utvrđeni su tjedni i godišnji broj sati za obvezne i izborne predmete, raspored po razredima te ciljevi, zadaci i sadržaji svakog nastavnog predmeta.

U školi je organizirana prehrana i prijevoz učenika putnika. Svakodnevno je organizirano dežurstvo učitelja u vrijeme prihvata učenika, malih odmora i velikog odmora kada učenicu jedu u školskoj blagovaonici.

U Školi se izvode izvannastavne aktivnosti, a učenici škole su uključeni u izvanškolske aktivnosti. Kao oblik izvannastavnih aktivnosti u školi je osnovana učenička zadruga. Škola u izvođenju odgojno – obrazovnog rada i obavljanju svoje djelatnosti surađuje s drugim školama, ustanovama, udrugama te drugim pravnim i fizičkim osobama. Također redovito provodi kulturnu i javnu djelatnost u mjestu, gradu i županiji.

Organizacijska struktura osigurava pravodobno i kvalitetno ostvarenje nastave i drugih oblika odgojno – obrazovnog rada, organizacijsko – razvojnih, administrativno – stručnih, računovodstveno – financijskih i pomoćno –tehničkih poslova. Unutarnji red Škole uređen je Etičkim kodeksom neposrednih nositelja odgojno – obrazovnih djelatnosti i Kućnim redom škole.

1. **OBRAZLOŽENJE PROGRAMA**

Financijskim planom sredstva su planirana za provođenje programa:

1. *Osnovno obrazovanje*

Djelatnost osnovnog obrazovanja ostvaruje se u skladu s odredbama Zakona o odgoju i obrazovanju u osnovnoj i srednjoj školi (NN br. 87/08, 86/09, 92/10, 105/10, 90/11, [5/12](http://www.zakon.hr/cms.htm?id=71), [16/12](http://www.zakon.hr/cms.htm?id=72), [86/12](http://www.zakon.hr/cms.htm?id=73), [126/12](http://www.zakon.hr/cms.htm?id=182), [94/13](http://www.zakon.hr/cms.htm?id=480)), odredbama Nacionalnog okvirnog kurikuluma, Nastavnog plana i programa, Godišnjeg plana i programa, Školskog kurikuluma OŠ Belec te Zakona o ustanovama.

**Ciljevi provedbe programa u trogodišnjem razdoblju i pokazatelji uspješnosti kojima će se mjeriti ostvarenje tih ciljeva.**

Ciljevi:

* pružanje usluge što kvalitetnijeg osnovnoškolskog obrazovanja i odgoja učenika s upisnog područja OŠ Belec,
* podizanje kvalitete nastave stalnim i kvalitetnim usavršavanjem učitelja, poboljšavanjem uvjeta školovanja te praćenjem učenika i njihovih talenata i interesa s konačnim ciljem da svi učenici Škole završe obvezno osmogodišnje školovanje bez ponavljanja razreda, svi učenici nastave i završe srednjoškolsko obrazovanje
* Učenike će se poticati na izražavanje kreativnosti, talenata i sposobnosti kroz uključivanje u slobodne aktivnosti, natjecanja i dr. školske projekte, priredbe i manifestacije.

**Pokazatelji uspješnosti i kvalitete:**

Pokazatelje uspješnosti pratimo u više područja.

1. Školski kurikulum - razvojni
2. struktura – opsežno i kvalitetno isplaniran i djelotvorno realiziran s vidljivom mogućnošću iskazivanja vlastitih talenata i interesa učenika
3. nastavni predmeti i programi – sve veća usklađenost i integracija nastavnih sadržaja, kontinuitet u radu i napredak
4. Postignuća učenika – uspjeh učenika na standardiziranim ispitima u provjeravanju, ispitima na različitim natjecanjima i nacionalnim ispitima - Pokazatelji: pozitivni rezultati praćeni u dužem vremenskom razdoblju, postignuća učenika s obzirom na rezultate na županijskoj i državnoj razini (vanjsko vrednovanje), rezultati samovrednovanja Škole, višegodišnje praćenje napretka u podizanju postignuća
5. Učenje i poučavanje - kvalitetno korelacijsko -integracijsko planiranje, sve veća primjena suvremenih metoda poučavanja, stalno motiviranje, praćenje i vrednovanje učenika
6. Podrška učenicima – stalna psihološka podrška od strane učitelja, stručnih suradnika i ravnateljice, provođenje preventivnih programa, redovita stručna profesionalna orijentacija, briga o učenicima s posebnim potrebama i invaliditetom.
7. Školsko ozračje - građenje pozitivnih odnosa svih sudionika rada u Školi, posebno zalaganje za partnerstvo s roditeljima
8. Resursi – stalna briga o uvjetima rada s tendencijom poboljšanja,pravodobno i potrebno vođenje politike zapošljavanja –stvaranje kvalitetnog tima suradnika,težnja k potpunom angažmanu zaposlenika i poticanje i zahtijevanje profesionalnog razvoja svih zaposlenika Škole
9. Osiguravanje kvalitete – zajedničko postavljanje jasne misije i vizije Škole, redovit rad Tima za kvalitetu te provođenje samovrednovanja i korištenje rezultata za potrebe unapređenja kvalitete, dobro postavljen i realiziran Razvojni plan Škole i napredak u timskom suradničkom radu

Sukladno financijskim mogućnostima planiramo kontinuiranu obnovu i adaptaciju postojećih objekata matične i područne škole. S obzirom na starost školskih zgrada, nužni su stalni popravci, adaptacije i hitne intervencije.

Također je potrebno u svim učionicama postaviti kvalitetnu i energetski štedljivu odgovarajuću rasvjetu. Postoji dugogodišnja potreba premještanja kolnog puta koji prolazi ispred samog ulaza u školu, a koji koriste mještani.

Kako bi se nastava mogla organizirati i provoditi u jednoj smjeni i u normalnim uvjetima, neophodna je dogradnjanovog školskog prostora od oko 800 m**2** - prostor za tri učionice s pripadajućim kabinetima. Isti je prostor moguće dograditi nad starim dijelom školske zgrade što je posebno pogodno prilikom izmjene krovišta na tom dijelu.

Pri opremanju škole, nužna je obnova i stalna zamjena informatičke opreme, posebno u kabinetu informatike kao i ukupno po cijeloj školi. Škola se uključila u projekt e-škole pa je postojala potreba izrade električnih instalacija u školi prema Projektu. Učenicima su podijeljeni tableti koji se servisiraju putem škole, pa iako su neki popravci riješeni uz garanciju, dostava tableta u oba smjera ide na račun škole. Također, popravci izvan garancije idu na teret roditelja (mehanički kvarovi), ali se plaćanja vrše preko računa škole.

Postoji potreba asfaltiranja šljunčanog parkirališta za djelatnike koje se nalazi iza škole, a za što će se i dalje potraživati sredstava lokalne samouprave – Grada Zlatara.

U što skorije vrijeme, potrebno je dovršiti postojeće asfaltirano igralište kako bi odgovaralo propisanim standardima, osposobiti malo travnato igralište za učenike razredne nastave i započeti s utemeljenjem atletske staze za koju uz prostor igrališta postoje dobri uvjeti. Potrebno je asfaltirati odgovarajući parkirni prostor za školski autobus i automobile djelatnika škole.

Gore navedene potrebe, redovito dostavljamo gradu Zlataru i Krapinsko - zagorskoj županiji koji bi uz Ministarstvo znanosti i obrazovanja trebali osigurati potrebna sredstava.

1. **OBRAZLOŽENJE FINANCIJSKOG PLANA**

Sukladno odredbama novoga Zakona o proračunu (Narodne novine, br. 144/21), koji je na

snazi od 1. siječnja 2022., Vlada Republike Hrvatske donosi i usvaja akte na temelju kojih Ministarstvo financija sastavlja upute za izradu državnog proračuna i proračuna jedinica lokalne i područne (regionalne) samouprave. Ministarstvo financija je, sukladno odredbama članka 26. Zakona o proračunu izradilo Upute za izradu proračuna jedinica lokalne i područne (regionalne) samouprave za razdoblje 2024.- 2026. Ministarstvo financija je izradilo prijedlog, a Vlada usvojila Program konvergencije Republike Hrvatske za razdoblje 2024. – 2026. u travnju 2023. Na temelju Programa konvergencije Vlada je donijela Odluku o proračunskom okviru za razdoblje 2024. – 2026. Značajna novost u odnosnu na stari Zakon o proračunu i dosadašnju praksu je razina ekonomske klasifikacije na kojoj se predlaže i usvaja plan za proračunsku godinu i projekcije za sljedeće dvije godine. Sukladno člancima 38., 39. i 42. Zakona o proračunu (NN144/21), proračun jedinice lokalne i područne (regionalne) samouprave, financijski plan proračunskog korisnika te financijski plan izvanproračunskog korisnika usvaja se na razini skupine ekonomske klasifikacije. Slijedom navedenog, jedinice lokalne i područne (regionalne) samouprave, proračunski i izvanproračunski korisnici prihode i primitke, rashode i izdatke za 2024. godinu iskazuju i predstavničkom tijelu podnose na usvajanje na razini skupine (druga razina računskog plana) isto kao za 2025. i 2026. godinu.

Zakon o uvođenju eura kao službene valute u Republici Hrvatskoj (Narodne novine, br. 57/22) u članku 69. propisuje da se proračuni, financijski planovi i drugi prateći dokumenti koji se u godini koja prethodi godini uvođenja eura pripremaju za razdoblja nakon dana uvođenja eura, a čija obveza sastavljanja, donošenja i objavljivanja proizlazi iz odredaba propisa kojim se uređuje sustav proračuna, sastavljaju, donose i objavljuju na način da se vrijednosti u njima iskazuju u euru.

Proračun koji jedinice lokalne i područne (regionalne) samouprave donose za razdoblje

2024. – 2026. i financijski planovi njihovih proračunskih i izvanproračunskih korisnika za

razdoblje 2024. – 2026.godine,svi iznosi iskazani u proračunu i financijskim planovima moraju biti iskazani u novoj službenoj valuti euru.

Ako navedeni akti sadržavaju i usporedne podatke za godine koje prethode danu uvođenja

eura, podaci za te godine preračunavaju se iz kune u euro radi bolje usporedivosti podataka,

uz primjenu fiksnog tečaja konverzije i sukladno pravilima za preračunavanje i zaokruživanje

iz navedenoga Zakona. Slijedom navedenog kod izrade proračuna, financijskih planova i drugih pratećih planskih dokumenta, a radi bolje usporedivosti podataka, podaci za plan tekuće i izvršenje prethodne godine trebaju biti preračunati iz kuna u eure primjenom fiksnog tečaja konverzije i sukladno pravilima za preračunavanje i zaokruživanje iz navedenoga Zakona.

Na iznijetim osnovama izrađene su i Upute za izradu Proračuna Krapinsko-zagorske županije za razdoblje 2024.-2026. godine. Prema Uputama Ministarstva financija proizlazi da se ukupan iznos sredstava potrebnih za osiguranje minimalnih financijskih standarda (bilančnih prava) u sklopu decentraliziranih funkcija u 2024. godini planira na razini prethodne, odnosno 2023. godine.

Metodologija izrade proračuna propisana je Zakonom o proračunu i podzakonskim aktima: Pravilnikom o proračunskim klasifikacijama (NN 26/10,120/13 i 1/20) i Pravilnikom o proračunskom računovodstvu i računskom planu (NN 124/14, 115/15, 87/16, 3/18, 126/19 i 108/20).

Financijski plan je izrađen u skladu sa Zakonom o proračunu, prema Uputama Ministarstva financija te Uputama za izradu proračuna Krapinsko-zagorske županije za razdoblje 2024.-2024. od 11. listopada 2023. KLASA:400-01/23-01/26 URBROJ:2140-07/01-23-2.

 **3.1.Obrazloženje općeg dijela financijskog plana**

Obrazloženje općeg dijela financijskog plana proračunskog korisnika, a sukladno odredbama novog Zakona o proračunu sadrži:

- obrazloženje prihoda i rashoda, primitaka i izdataka

- obrazloženje prenesenog manjka, odnosno viška

**Sažetak računa prihoda i rashoda**

Financijski plan prihoda i rashoda za 2024. godinu sa projekcijama za 2025. i 2026. povećan je za 8% u odnosu na plan za 2023. godinu. Prihodi za 2024. godinu planirani su u iznosu od 611.681 EUR , dok su za 2023. godinu planirani u iznosu od 562.620 EUR. Analizom podataka prihodi u financijskom planu za 2024. godinu povećani su za 49.061 EUR. Rashodi za 2024. godinu planirani su u iznosu od 612.711 EUR, dok su u 2023. god planirani u iznosu od 564.780 eura, odnosno povećani za 47.931 eur. Razlika između prihoda i rashoda za 2024. iznosi 1.030 EUR predviđenog viška sredstava koji će se koristiti za podmirenje rashoda u 2024. godini. Škola je iz 2021. godine u 2022. godinu prenijela 5.126 EUR viška sredstava, dok je iz 2022. godine u 2023. godinu prenijela 2.140 EUR višak sredstava.

**Prihodi poslovanja prema ekonomskoj klasifikaciji**

*Kto.63.* Konto 63 odnosi se na izvore financiranja Ministarstva i Jedinice lokalne samouprave. Za 2024. godinu planiran su sredstva u iznosu od 571.300 EUR, dok su za prošlo izvještajno razdoblje planirana u iznosu od 504.610 eura i čini povećanje za 13% u odnosu na prošlo planirano razdoblje. Najveći udio prihoda planiran je na izvoru sredstava 5.2.Ministartsva u iznosu od 570.300 EUR, a na izvoru 5.4. JLS planirano je ukupno 1.000 eura.

*Kto. 65.* Planirani prihodi se odnose na prihode posebne namjene namijenjeni su isključivo za učenike te se u druge svrhe ne mogu koristiti. Prihodi za 2024. godinu planirani su u iznosu od 8.600 EUR, dok su za 2023. planirani 23.760 EUR. Za 2024. godinu prihodi su smanjeni jer se školska kuhinja financira od strane Ministarstva znanosti i obrazovanja.

*Kto.66.* Ova vrsta prihoda odnosi se na donacije i vlastite prihode od skupljanja papira i od prodaje proizvoda učeničke zadruge, te od najma školske sportske dvorane, koji će se potrošiti na materijalne rashode i na materijal za rad učeničke zadruge. U 2024. godini planirani su u iznosu od 850 EUR, dok su u 2023. godini planirani 310 EUR. Za 2024.godinu na izvoru financiranja 2.1.Donacije prihodi nisu planirani.

*Kto.67* Ova vrsta prihoda odnosi se na izvorna sredstava i sredstva decentralizacije Krapinsko-zagorske županije, a u svrhu podmirenja troškova za projekte Baltazar, E-tehničar, Program građanskog odgoja, proljetne i zimske radionice učenika te županijsko natjecanje učenika. Za 2024. godinu planira se 8.830 eura, dok su za 2023. godinu planirana u iznosu 10.310 eura. Sredstva su smanjena jer Škola prema Uputama Osnivača više ne sudjeluje u projektu Zalogajček. Sredstva Decentralizacije Krapinsko-zagorske županije namijenjena su za podmirenje minimalnih financijskih standarda. Sredstva za 2024. godinu planirana su prema Uputama Krapinsko-zagorske županije, odnosno prema I. izmjeni financijskog plana u 2023. godini. Sredstva su prema izvornom planu za 2023. godine iznosila 23.630 EUR dok su I. izmjenom financijskog plana smanjenja na 22.101 EUR i taj se iznos morao planirati i za 2024. godinu, jer iz tih sredstava Škola podmiruje sve materijalne troškove koji su potrebni za redovno poslovanje.

**Rashodi poslovanja prema ekonomskoj klasifikaciji**

*31 Rashodi za zaposlene.* Rashodi za zaposlene uključuju rashode za plaće zaposlenika, materijalna prava zaposlenika (darovi, nagrade, regres, božićnica, pomoći,…) i doprinose na plaću (doprinos za zdravstveno osiguranje) te čine najveći udio rashoda u financijskom planu. Rashodi za 2024. godinu planirani su u iznosu od 512.780 EUR, dok su za 2023. planirani 467.650 EUR. Povećanje tih rashoda iznosi 9% u odnosu na 2023. godinu, zbog novog Temeljnog kolektivnog ugovora te zbog Odluke Vlade o povećanju osnovica plaća i pregovora o promjeni koeficijenata tokom 2024. godine. Za 2024. godinu osim planiranih rashoda za plaće i materijalna prava zaposlenika, planirani su rashodi i za plaće pomoćnika u nastavi prema projektu Baltazar.

*32 Materijalni rashodi*. Materijalni rashodi su skupina rashoda koju čine rashodi za službena putovanja, stručna usavršavanja zaposlenika, rashode za materijal (uredski, materijal za čišćenje i održavanje, namirnice za školsku kuhinju, električna energija, plin, materijal za tekuće i investicijsko održavanje objekta i opreme, sitni inventar,…) rashode za usluge (usluge telefona, pošte, prijevoza, održavanje objekata i opreme, komunalne usluge, zdravstvene i ostale zdravstvene usluge, intelektualne usluge, računalne usluge,…), ostali nespomenuti rashodi poslovanja (premije osiguranja, članarine, naknade i pristojbe,….). Za 2024. godinu planirana sredstva iznose 88.531 EUR, dok su za 2032. planirano 86.050 EUR, povećanje tih rashoda iznosi 2% u odnosu na plan za 2023. godinu. Razlog povećanja tih rashoda odnosi se na povećanje cijena energenata, cijena školske kuhinje i prijevoza učenika po DPS-u, te ostalih tržišnih cijena. Ovom vrstom rashoda obuhvaćeno je 90% materijalnih troškova škole.

*34 Financijski rashodi škole*. Za 2024. godinu planirani su u iznosu od 300 eura, dok su za 2023. godinu planirani u iznosu od 460 eura, a namijenjeni su za podmirenje bankarskih usluga u svrhu vođenja i usluga platnog prometa.

*4 Rashodi za nabavu nefinancijske imovine*. U planu za 2024. godinu iznose 11.100 EUR, dok su za 2023. godinu planirani u iznosu od 10.620 EUR. Usporedbom podataka rashodi su povećani za 5% u odnosu na plan za 2023. godinu. Ovom vrstom rashoda planira se nabava školskih udžbenika u 2024. godini te nabava knjiga za školsku knjižnicu.

**Prihodi poslovanja prema izvorima financiranja**

*1.1.Opći prihodi i primici.* Izvorna su sredstva Krapinsko-zagorske županije namijenjena za podmirenje troškova projekta, aktivnosti i programa u kojima Škola sudjeluje. Za 2024. godinu planirano je 8.830 eura, dok je za 2023. godinu planirano 10.310 eura. Za projekt Baltazar planirano je 6.980 eura, za proljetne i zimske radionice 200 eura, županijska natjecanja učenika 250 eura, ugovor o djelu: građanski odgoj 600 eura i e-tehničar 800 eura.

*1.3.Decentralizacija.* Sredstva su namijenjena za podmirenje minimalnih financijskih standarda. Za 2024. godinu planirana su prema Uputama Osnivača u iznosu od 22.101 eura, dok su za 2023. godinu planirana u iznosu od 23.630 eura.

*2.1.Donacije*. Za 2024. godinu nisu planirana sredstva dok su za 2023. godinu planiran au iznosu od 50 eura.

*3.1.Vlastiti prihodi*. Za 2024. godinu planira se 850 eura prihoda, dok je za 2023. godinu planirano 260 eura. Sredstva su povećana jer se predviđa najam školske sportske dvorane.

*4.3.Prihodi za posebne namjene*. Namjenski prihodi namijenjeni za podmirenje troškova učenika. Za 2024. godinu planiraju se u iznosu od 8.600 eura, dok su za 2023. godinu planirani u iznosu od 23.760 eura.

*5.2.Ministartsvo*. Sredstva za 2024. godinu planirana su u iznosu od 570.300 eura, dok su za 2023. godinu planirana 500.630 eura. Razlog povećanja je zbog financiranja školske kuhinje, te zbog povećanja osnovice i koeficijenata zaposlenika.

*5.4.Jedinica lokalne samouprave*. Za 2024. godinu planira se 1.000 eura, dok je za 2023. godinu planirano 3.980 eura.

**Rashodi poslovanja prema izvorima financiranja**

*1.1.Opći prihodi i primici*. Za 2024. godinu rashodi su planirani u iznosu kao i prihodi 8.830 eura, dok su za 2023. godinu planirani u iznosu 10.310 eura. Sredstva će biti utrošena za projekte programe i aktivnosti Škole. Od školske godine 2023./2024. Škola više ne sudjeluje u projektu Zalogajček, sukladno Uputama Osnivača.

1*.3.Decentralizacija*. Sredstva su za 2024. godinu planirana u iznosu od 22.101 eura dok su za 2023. godinu planirana u iznosu od 23.630 eura. Rashodi su planirani u istom iznosu kao prihodi.

*2.1.Donacije*. Za 2024. godinu škola nije planirana sredstva, dok su za 2023. godinu planirana u iznosu od 90 eura, zbog predviđenog viška sredstava u iznosu od 40 eura.

*3.1.Vlastiti prihodi*. Škola ostvaruje vlastite prihode od skupljanja papira te od prodaje proizvoda učeničke zadruge. U 2024. godini Škola planira najam školske sportske dvorane zbog toga su prihodi i rashodi povećani u odnosu na 2023. godinu. Slijedom navedenog sredstva za 2024. godinu planirana su u iznosu od 1.550 eura, a razliku od prihoda čini predviđeni višak od učeničke zadruge u iznosu od 700 eura.

*4.3.Prihodi za posebne namjene*. Ova vrsta prihoda se isključivo koristi u namjenske svrhe. Za 2024. godinu planirani rashodi iznose 8.930 eura, dok su za 2023. godinu planirani u iznosu od 24.820 eura, smanjena su zbog školske kuhinje koja se financira od strane MZO. Razliku planiranih prihoda i rashoda čini predviđeni višak sredstava u iznosu 330 eura.

*5.2.Ministartsvo*. Sredstva za rashode od strane MZO planirana su u istom iznosu kao i prihodi, 570.300 eura, dok su za 2023. godinu planirana u iznosu 500.630 eura. Sredstva će biti utrošena za isplate plaća i materijalnih prava zaposlenika, za troškove školske kuhinje, naknade zbog nezapošljavanja invalida te za nabavu udžbenika za učenike za šk.god. 24/25.

*5.4.Jedinice lokalne samouprave*. Sredstva za 2024. godinu planiraju se u iznosu od 1.00 eura, kao i prihodi, dok su za 2023. godinu planirani u iznosu 3.980 eura.

**Rashodi prema funkcijskoj klasifikaciji**

Sukladno čl. 34 Zakona o proračunu (NN144/21) propisana je obveza proračunskog korisnika u Općem dijelu financijskog plana u Računu prihoda i rashoda, rashode treba iskazati i prema funkcijskoj klasifikaciji. Funkcijska klasifikacija je jedna od šest klasifikacija proračuna propisanih Zakonom o proračunu i Pravilnikom o proračunskim klasifikacijama. Brojčane oznake i nazivi funkcijske klasifikacije preuzeti su iz međunarodne klasifikacije funkcija države (COFOG) Ujedinjenih naroda – Klasifikacija rashoda u skladu s namjenom. Funkcijska klasifikacija sadrži rashode razvrstane u skladu s njihovom namjenom. Skupina 091 odnosi se na obrazovanje (ostali rashodi Škole), a skupina 096 (posebne namjene) obuhvaća rashode prijevoza, hrane, smještaja, te ostale rashode sličnih dopunskih usluga namijenjenih prvenstveno za učenike odnosno korisnike usluga obrazovanja. Za 2024. planirano je je ukupno rashoda 612.711 EUR, dok je za 2023. planirano 564.780 EUR, a čini povećanje za 8%. Skupina 096 planirano je za 2024. godinu 33.600 EUR, dok je za 2023. planirano 24.820 EUR, a čini povećanje za 35 %. Skupina 096 odnosi se na izvore sredstava Posebne namjene koje uključuju prijevoza, prehranu, osiguranje učenika.

**3.2.Obrazloženje posebnog dijela financijskog plana**

***Program 1000 Osnovno obrazovanje Zakonski standard****.*

*Aktivnost A102000 Redovni poslovi ustanova zakonskog standarda*. Sredstva decentralizacija su sredstva Krapinsko- zagorske županije za podmirenje minimalnih financijskih standarda. Planirana su na razini 2023. godine, donosno prema I. izmjeni financijskog plana 2023. godine u iznosu od 22.101 EUR, a raspoređena na sljedeći način. Naknade troškova zaposlenika planirano je ukupno 1.050 EUR, a odnosi se na službena putovanja zaposlenika i loco vožnju zaposlenika planirano je 950 EUR, za stručno usavršavanje zaposlenika (kotizacije za seminare) 100 EUR. Rashodi za materijal i energiju planirani su u iznosu od 14.161 EUR, raspoređeni na: uredski materijal, materijal za čišćenje i održavanje te ostali materijal za potrebe redovnog poslovanja 1.600 EUR, električna energija 2.800 EUR, plin 9.411 EUR, motorni benzin i dizel gorivo 50 EUR, materijal za tekuće održavanje objekta i opreme 300 EUR. Rashodi za usluge planirani su iznosu od 5.820 EUR, raspoređeni: usluge telefona 800 EUR, pošte 70 EUR, usluge tekućeg i investicijskog održavanja 1.300 EUR, usluge promidžbe i informiranja 130 EUR, komunalne usluge (opskrba vodom, odvoz otpada, deratizacija, dimnjačarske usluge) 2.000 EUR, zdravstveni pregledi 400 EUR, ostale zdravstvene usluge 320 EUR, računalne usluge 800 EUR. Ostali nespomenuti rashodi poslovanja planirani su: 670 EUR, raspoređeni: osiguranje imovine 570 EUR, članarine 100 EUR. Financijski rashodi planirani su u iznosu od 300 EUR za usluge banke. U 2024. godini Škola je planirala sredstva u iznosu od 100 EUR za nabavu knjiga za školsku knjižnicu.

***Program 1003 Dopunski nastavni i vannastavni program škola i obrazovnih institucija****.*

*Tekući projekt T103021 Baltazar 7.* Projekt Baltazar 7 financira se iz izvornih sredstava Županije (1.1. opći prihodi i primici). Cilj projekta je osiguravanje pomoćnika u nastavi i stručnih komunikacijskih posrednika učenicima s teškoćama u razvoju u osnovnoškolskim i srednjoškolskim odgojno-obrazovnim ustanovama. Za 2024. godinu sredstva su planirana u iznosu od 6.980 eura, a namijenjena za troškove plaća 5.880 eura, materijalna prava 600 eura te za naknade prijevoza s posla i na posao 500 eura.

*Tekući projekt T103022 Zalogajček 7.*  Cilj projekta je osiguravanje školske prehrane za djecu u riziku od siromaštva, u okviru Fonda europske pomoći za najpotrebitije (FEAD), Operativnog programa za hranu i/ili osnovnu materijalnu pomoć za razdoblje 2014.- 2020. godine. Od školske godine 2023./2024. Škola nije uključena u projekt Zalogajček.

*Aktivnost A102006 Program građanskog odgoja u školama.* Svrha programa je značajno pridonošenje i uspješno promicanje nenasilja, tolerancije i solidarnosti te kod učenika razvija općeljudske vrijednosti koje se temelje na prihvaćanju i uključivanju različitosti te poštivanju ljudskih prava, kao i na razumijevanju života u građanskom društvu. Program se financira iz izvornih sredstava Krapinsko-zagorske županije (1.1.Opći prihodi i primici), a za 2024. planira se 600 EUR dok je za 2023. planirano 460 EUR, u svrhu podmirenja obveza iz Ugovora o djelu. Razlog povećanja je zbog povećanje cijene bruto sati rada sa dosadašnjih 7,96 EUR na 13,27 EUR. Godišnje se ukupno realizira 35 nastavnih sati.

*Tekući projekt T103000 Dopunska sredstva za materijalne rashode i opremu škola*. Ova vrsta rashoda također se financira iz izvornih sredstava Županije (1.1.Opći prihodi i primici), a planirana su sredstva za E-tehničara. Ugovorom o sudjelovanju u pilot projektu e-Škole, CARNET se obvezao opremiti škole lokalnom mrežom i računalnom opremom te osigurati održavanje (npr. u slučaju kvara) za vrijeme trajanja pilot projekta, kroz ugovore s dobavljačima mreže i opreme. Za vrijeme trajanja i nakon završetka projekta Osnivač je dužan školama osigurati pomoć u korištenju resursa dobivenih u projektu te je u tu svrhu dužan imenovati e-Škole tehničara. Uloga imenovanog e-Škole tehničara jest da zaposlenicima škole pruža pomoć pri korištenju lokalne mreže škole i računalne opreme. Stoga se osobom koja je imenovana kao E-tehničar sklapa Ugovor o djelu u svrhu plaćanja naknada. Škola je za troškove naknada E-tehničara za 2024. planirala 800 EUR, kao i za 2023. godinu. Predviđeni mjesečni fond realiziranih sati je 8, a Ugovor vrijedi jednu školsku godinu.

*Aktivnost A102000 Dopunski nastavni i vannastavni program škola i obrazovnih institucija*. Ova vrsta rashoda također se financira iz izvornih sredstava Županije (1.1.Opći prihodi i primici), a planirana su sredstva za proljetne i zimske radionice te za troškove županijskih natjecanja učenika. Za vrijeme proljetnih i zimskih praznika Škola organizira radionice za učenike i u tu svrhu je za 2024. godinu planirala 200 EUR, za županijska natjecanja učenika Škola planira sredstva u iznosu od 250 EUR u svrhu osiguravanja dnevnica i putnih troškova za voditelje i mentore. U 2023. godini sredstva su planirana u iznosu od 490 eura.

*Aktivnost A102001 Financiranje-ostali rashodi OŠ*

*2.1.Donacije.* U planu za 2024. godinu nisu planirana sredstva, dok je za 2023. planirano 90 EUR.

*3.1.Vlastiti prihodi*. Planirani rashodi za 2024. godinu iznose 1.550 EUR dok su za 2023. planirani u iznosu do 1.320 EUR. Od ukupnog iznosa za 2024. godinu, 700 EUR se odnosi na predviđeni višak sredstava. Sredstva će se utrošiti za redovno poslovanje škole te za potrebe učeničke zadruge.

*4.3. Posebne namjene*. Ova vrsta prihoda kao i rashodi isključivo su namijenjeni za potrebe učenika, kao što su rashodi za prijevoz učenika, osiguranje učenika te za ostale namjene. U planu za 2024. predviđeni su rashodi u iznosu od 8.9300 EUR, dok je za 2023. planirano 24.820 EUR. Od ukupno planiranih rashoda za 2024 godinu 8.000 eura se odnosi na prijevoz po DPS-u i prijevoz na izlete i terenske nastave, 600 eura se odnosi na osiguranje učenika te 330 eura je predviđeni višak sredstava.

*5.2.Ministarstvo*.U planu za 2024. godinu sredstva su planirana u iznosu od 570.300 eura, dok je za 2023. planirano 500.630 EUR, što čini povećanje za 13 %. Rashodi iz izvora sredstva Ministarstva namijenjeni su za plaće zaposlenika 422.000 EUR, za materijalna prava zaposlenika (nagrade, pomoći, regres,…) u iznosu od 19.300 EUR, troškove doprinosa za osiguranje zaposlenika 65.000 eura, prijevoz zaposlenika s posla i na posao 26.000 EUR, 25.000 eura se planira za troškove nabave namirnica školske kuhinje te 2.000 EUR je planirano za naknadnu zbog nezapošljavanja osoba s invaliditetom, sukladno Pravilniku o utvrđivanju kvote za zapošljavanje osoba s invaliditetom (NN145/20). Za nabavu udžbenika u 2024. godini Škola planira sredstva u iznosu od 11.000 EUR, zbog povećanja cijena i količine.

*5.4. JLS.* Za 2024. godinu sredstava se planiraju u iznosu od 1.000 eura, a biti će utrošena za redovno poslovanje škole te za nabavu opreme škole.

1. **IZVJEŠTAJ O POSTIGNUTIM CILJEVIMA I REZULTATIMA PROGRAMA TEMELJENIM NA POKAZATELJIMA USPJEŠNOSTI U PRETHODNOJ GODINI**

U financijski plan za 2024. ulazi drugo polugodište školske godine 2023./2024. te početak školske godine 2024/2025.

Osnovnu školu Belec u šk. godini 2022/2023. pohađala su 122 učenika. Učenici su bili organizirani u 8 razrednih odjela. Područna škola Petruševec je privremeno zatvorena. Nastava se odvijala u 2 smjene. Odgojno-obrazovni rad s učenicima odrađivali su 21 učitelj i 2 stručna suradnika - stručna suradnica knjižničarka na pola radnog vremena te stručna suradnica pedagoginja u punom radnom vremenu od 1. 6. 2022. odnosno nakon dobivanja suglasnosti od MZO za zapošljavanje pedagoga na puno radno vrijem. Tijekom školske godine 2022./2023. 12 učenika se školovalo po redovitom programu uz prilagodbu sadržaja i individualizirane postupke u radu, a 2 su učenika radila prema redovitom programu uz individualizirane postupke. Tijekom nastavne godine imali smo upisano 8 učenika koji su izuzeti iz roditeljskog doma i smješteni u COO Zajezda.

U drugom polugodištu 2022. /2023.:

• Započelo je vježbom evakuacije. Vježbi su prisustvovali članovi DVD-a Belec koji su nakon provedene vježbe učenicima razredne nastave predstavili svoj rad i područje djelovanja.

• Radovi naših učenika uspješni na izložbi ''Sigurno u prometu''! - U kategoriji radova učenika predmetne nastave, rad učenika našeg 8. razreda osvojio je prvo, a rad učenika 7. razreda 2. mjesto dok je u kategoriji radova učenika razredne nastave rad učenika našeg 3. razreda osvojio 2. mjesto.

• Tijekom drugog dijela zimskih praznika u našoj školi se održala radionica za darovite, talentirane i motivirane učenike.

• Učenice Osnovne škole Belec pod vodstvom učitelja Viktorija Pozaića sudjelovale su na županijskom natjecanju iz futsala

• Vijeće učenika Osnovne škole Belec prijavilo je svoju projektnu ideju na Javni poziv za prijavu prijedloga za Participativni dječji proračun Krapinsko-zagorske županije. Projekt naziva Gem, set, meč - Belec! je odabran i sredstva dobivena tim projektom utrošila su se na opremanje dvorane

• Borna Šaka sudjelovao na županijskom natjecanju iz engleskog jezika. Mentorica učeniku bila je učiteljica Engleskog jezika Katarina Bartolin.

• Održano je treće kolo MAT lige 2022./2023. u kojem su sudjelovali učenici naše predmetne nastave pod mentorstvom učiteljice matematike Anamarije Gmaz.

• Na županijskoj smotri Lidrano naši učenici su sudjelovali s radio-dramom „Razgovor blizanaca” – mentor Mario Šimudvarac

• U našoj školi održano natjecanje podmlatka i mladeži Gradskog društva Crvenog križa Zlatar – naši učenici osvojili su 2. mjesto, a pripremala ih je učiteljica Štefica Kovaček

• Na županijskom prvenstvu u odbojci za učenike sedmih i osmih razreda naši su učenici, pod vodstvom učitelja tjelesne i zdravstvene kulture Viktorija Pozaića osvojili treće mjesto

• Obilježen Dan matematike

• Policijska službenica Andreja Jurić, koordinatorica provedbe projekta "Zdrav za 5" ispred Policijske uprave krapinsko-zagorske održala je našim osmašima predavanje o prevenciji ovisnosti i zloupotrebe alkohola

• Izvanučionička nastava učenika razredne nastave u Zagreb

• Pod pokroviteljstvom Hrvatskog matematičkog društva, u četvrtak 16. ožujka po dvadeset i peti put održano je Međunarodno matematičko natjecanje Klokan bez granica na kojem su sudjelovali učenici naše škole. Koordinatorica natjecanja bila je učiteljica Anamarija Gmaz

• Obilježen je Svjetski dan osoba s Down sindromom

• Svjetski dan voda 2023. pod vodstvom učiteljice Elvire Kune

• Zlatko Hanžek odličan drugi na županijskom natjecanju Mladih tehničara pod mentorstvom učitelja tehničke kulture Mladena Prugovečkog

• U organizaciji Pučkog otvorenog učilišta dr. Jurja Žerjavića Zlatar, u našoj je školi gostovalo kazalište Mala scena s predstavom Huligan.

• Obilježen Svjetski dan knjige i Noć knjige 2023., Dan Europe

• Dan planeta Zemlje obilježen školskim pub kvizom. Pitanja za kviz osmislili su učenici našeg osmog razreda, uz mentorstvo učiteljice Maje Novak, a kviz je organizirala stručna suradnica pedagoginja Anamarija Hanžek Novaković.

• Teatar Poco Loco s predstavom Ljubiti, samo ljubiti razveselio je učenike razredne nastave

• Andreja Jurić i Željko Lež policijski službenici održali su predavanje za sve učenike naše škole, a tema je bila Prevencija vršnjačkog nasilja

• Hrvatski dan šećerne bolesti ove šk. godine obilježili smo na malo drugačiji način. Doktor Valentino Lisek održao je predavanje na temu Šećerna bolest dok su učenici predmetne nastave održali radionice u kojima su mjerili razinu šećera, krvni tlak, računali indeks tjelesne mase, određivali količinu šećera u raznim napitcima, izrađivali piramidu pravilne prehrane te pravili zdrave napitke bez šećera od raznog voća i začinskog bilja. Učenici 7. razreda koji boluju od dijabetesa izradili su kratki film i iznijeli svoja iskustva o životu s dijabetesom. Voditeljice aktivnosti bile su učiteljice Elvira Kuna i Petra Polančec.

• Virtualni susret dviju škola u organizaciji učiteljice Petre Polančec -učenici četvrtog razreda sudjelovali su u videosastanku s učenicima PŠ Cvetlin iz Varaždinske županije.

• Izvanučionička nastava našeg 5. i 6. razreda

• Izvanučionička nastava na Belecgradu – razredna nastava

• Prvi puta nakon dugo vremena naši sedmaši i osmaši, u pratnji svojih razrednica Anamarije Gmaz i Nevenke Puklin te učitelja Mladena Prugovečkog, bili su na maturalnom putovanju u Istri.

• U školi je održan zajednički roditeljski sastanak svih roditelja naših učenika. Povod ovom okupljanju bilo je predavanje psihologa Svetislava Joke iz Zavoda za javno zdravstvo Krapinsko-zagorske županije na temu Nasilje među djecom i mladima

• Školsku godinu 2022./2023. završili smo završnom priredbom naših učenika te oproštajem osmaša od svih učenika i djelatnika OŠ Belec.

Na kraju školske godine svi su učenici pozitivno ocijenjeni.

Svi učenici 8. razreda su uspješno upisani u srednje škole.

Školska godina 2023./2024. je započela s 110 upisanih učenika organiziranih u osam razrednih odjela. Škola ima 31 zaposlenika od kojih su dvije osobe na zamjeni za bolovanje odnosno rodiljini dopust. I u ovoj školskoj godini učenicima su organizirane izvanučioničke nastave: predmetna nastava posjetit će Svetu Nedjelju i Zagreb, a razredna nastava je posjetila Zagreb). Osim toga, sudjelujemo u projektu Posjet učenika osmih razreda Vukovaru, pa će naši osmaši ove godine posjetiti Vukovar 6. i 7. prosinca. U rujnu smo sudjelovali u lokalnoj manifestaciji Tu v Belcu sme doma. Prijavili smo projekt „Sunčana oaza podno Ivanščice“ za financiranje putem Dječjeg participativnog proračuna KZŽ-a te projekt „I ja sam važan/važna!“ za sufinanciranje preventivnih programa MZO-a.

Škola je uključena u program Školski medni dan s hrvatskih pčelinjaka kojem je cilj podizanje svijesti djece, od rane dobi, o potrebi konzumacije lokalnih poljoprivrednih proizvoda te ukazati na ulogu i značaj pčelarstva u cjelokupnoj poljoprivrednoj proizvodnji – program se provodi pod pokroviteljstvom Ministarstva poljoprivrede u mjesecu prosincu te u projekt Baltazar 7 (osiguravanje pomoćnika u nastavi). Božićna školska priredba planirana je za 21. prosinca 2023. u poslijepodnevnim satima za učenike i njihove roditelje. Od ove školske godine nema više projekta Zalogajček za sufinanciranje školske prehrane.

Svi djelatnici škole su se stručno osposobljavali i usavršavali kroz sjednice učiteljskih i razrednih vijeća, stručnih školskih vijeća, stručnih županijskih vijeća te skupova na državnoj razini.

OŠ Belec je bila otvorena za sve oblike suradnje i provođenje kulturne i javne djelatnosti.

Predsjednica školskog odbora

Nevenka Puklin